钦定古今图书集成/明伦汇编/氏族典/第079卷 > 吴当
## 钦定古今图书集成/明伦汇编/氏族典/第079卷 > 吴当

按《元史吴当传》：“当字伯尚，澄之孙也。幼承祖训，以颖
悟笃实称。长精通经史百家言。侍其祖至京，补国子
生。至正五年，以父荫授万亿四库照磨。未上，用荐者
改国子助教。勤讲解，严肄习，诸生皆乐从之。会修辽、
金、宋三史，当预编纂。书成，除翰林修撰。七年，迁国子
博士。明年升监丞。十年，升司业。明年迁翰林待制。又”
明年，改礼部员外郎。十三年，擢监察御史，寻复为国
子司业。明年，迁礼部郎中。又明年，除翰林直学士。时
江南兵起，有荐当习知江西民俗，诏授江西肃政廉
访使，招捕江西诸郡，便宜行事。当受命至江南，即召
募民兵剿寇。是时，朵歹总兵抚建，积年无功，因忌当
屡捷，构为飞语，谓当与寇通。有旨解兵柄，除当抚州路总管，供亿火伱赤军。火伱赤杀当从事官，将士皆
愤怒。当谕之曰：“上命不可违也。”而火伱赤又上言难
任牧民，寻罢总管，除名。十八年，火伱赤还龙兴，当随
军不敢去。先是，当平贼功状，自广东由海道未达京
师，而朵歹、火伱赤等公牍先至，故朝廷责当左迁。及
得当功状，乃始知其诬。诏拜中奉大夫、江西行省参
知政事。命未下，而陈友谅已陷江西诸郡，火《伱赤》弃
城遁。当乃戴黄冠，著道士服，杜门不出，日以著书为
事。友谅辟之，当卧床不食，以死自誓。乃舁床载之舟，
送江州。拘留一年，终不为屈。遂隐居庐陵吉水之谷
坪，逾年以疾卒。